Við vitnum til orða þinna í Mogganum um daginn um umferðarruglið í höfuðborginni . Ruglið er alveg nóg án hennar . En spyrja má : Hvað eru country boys að skipta sér af Reykjavíkinni ? Svarið er einfalt : Ísland er land okkar allra . Hagsmunir landsbyggðar og borgar eru samtvinnaðir hvað sem hver segir . Þetta vita allir . En af hverju má ekki fækka bílum á götum okkar sælu borgar með einföldu samkomulagi við bílaeigendur ? Jú víst ! Meiri steinsteypu , malbik , járn og gler . Það virðist eina svarið . Menn fái greitt fyrir minni akstur í stað steinsteypu og malbiks Okkar geggjuðu tillögur hljóða upp á að ríkissjóður borgi mönnum fyrir að minnka akstur einkabíla eða aka þeim alls ekki . Þessir peningar myndu fara beint út í hagkerfið í stað þess að festast í steypu , stáli og malbiki og hvaðeina því tilheyrandi . Sérfræðingar segja : Umferðarslysin á þessu ári kosta 50 - 60 milljarða . Umferðartafir munu kosta 15 milljarða . Bygging sprengjuheldra bílakjallara kannski 10 milljarða . Var einhver að tala um bensín , olíu , viðhald og fleira og fleira ? Þjóðhagslegur sparnaður yrði væntanlega gífurlegur af slíkum aðgerðum . Eiga ekki stjórnvöld alltaf að hafa það sem forgangsmál ? Almenningur fengi peninga í stað hrikalega kostnaðarsamra umferðarmannvirkja . En viðhald núverandi vega hefði forgang . Hliðarráðstafanir : Ókeypis í strætó fyrir alla . Þá myndu allir fara í strætó ! Heldurðu það yrði munur eða sjá stundum örfáa eða engan farþega ! Borg og ríki í sameiningu hefðu samvinnu um að gera leigubíla eins ódýran og hagkvæman kost og hægt er svo almenningur sjái sér hag í að nota þá . Ekki bara eftir böll ! Allir sem vettlingi geta valdið út að hjóla . Annað til íhugunar , Guðni . Við vitum að það þýðir ekki að banna Íslendingum neitt . Það gera landnámsmannagenin . En ætli það fari ekki að styttast í að unga fólkið segi hingað og ekki lengra : Hver fjölskylda fái að aka ákveðinn kílómetrafjölda á ári . Búið á punktum . Flestar fjölskyldur myndu trúlega virða þetta með mórölsku eftirliti ungdómsins . Sjálfsagt munu einhverjir svindla í þessu sem öðru . Það væri vitið meira ef þetta yrði strax á morgun . Allt myndi gjörbreytast . En eldri deildirnar mun sjálfsagt aldrei samþykkja svona vitleysu ! Rúsínurnar í pylsuendanum eru ekki nefndar hér . Hverjar skyldu þær vera , Guðni ? Hér er allt gott að frétta . Tíðarfar hefur verið mjög gott . Flestir vegir færir . Búið að smala . Enn eru þó kindur í fjöllum . Til dæmis 6 ær með lömbum á Urðarhlíð utan Dynjanda . Flestir farnir að taka fé á gjöf . Fiddi á Eyri keypti sér úlpubyrði í kaupfélaginu um daginn . Áslákur í Skarði og Anna í Hlíð eru hætt að vera saman .